Reserwebank-debakel sleg vir ekonomie | Netwerk24
Deur Elvira Wood 02 Julie 2019 10:06
Die debakel vroeër in Junie oor presies wat die mandaat van die Reserwebank moet wees, het heelwat beleidsonsekerheid veroorsaak.
Prof. Raymond ParsonsFoto: Elvira Wood
"Dit was duidelik dat die gekombineerde kwessies van die uitbreiding van die mandaat van die Reserwebank, die voorgestelde 'nasionalisering' van die bank, asook die voorstel dat 'kwantitatiewe verruiming' in Suid-Afrika toegepas word, duidelik onsekerheid in die markte en ekonomie aangevuur het," sê prof. Raymond Parsons, ekonoom verbonde aan die Noordwes-Universiteit se sakeskool.
Hy sê hoewel pres. Cyril Ramaphosa op 20 Junie in sy staatsrede wel die grondwetlike mandaat van die Reserwebank herhaal het, kon dit nie die skade ongedaan maak wat deur die herrie veroorsaak is nie.
Parsons verwys na Ace Magashule, die ANC se sekretaris-generaal, se uitlating vroeg in Junie dat die ANC se nasionale uitvoerende komitee besluit het die resolusies van die ANC se nasionale konferensie van Desember 2017 moet "volledig" in werking gestel word.
Een hiervan was om die mandaat van die Reserwebank uit te brei sodat dit ook groei en werkskepping as doelwit stel, en nie bloot prysstabiliteit nie.
Parsons is die medesamesteller van die sakeskool se beleidsonsekerheidsindeks (PUI). Dié indeks word kwartaalliks gepubliseer. Die jongste indeks is Dinsdag bekend gestel.
Die PUI het vir die tweede kwartaal in 2019 tot 52,9 gedaal. Dit is teenoor die 53,4 in die eerste kwartaal van 2019.
Parsons sê hoewel daar wel 'n effense daling was, is dit duidelik dat daar steeds heelwat onsekerheid is oor beleid in die land.
Buiten vir die kwessie oor die Reserwebank, sê hy hul navorsing wys dat vrae oor die herstrukturering van staatsondernemings – en spesifiek die herstrukturering van Eskom – ook 'n groot rede is vir die onsekerheid.
"Selfs ná die staatsrede blyk dit dat daar nog heelwat onsekerhede is oor of Eskom ontknoop gaan word om die situasie by die kragreus te stabiliseer," sê hy.
Parsons sê daar is ook steeds geen duidelikheid oor grondhervorming nie.
Hy waarsku konstante interne politieke faksies kan in die toekoms steeds onsekerheid oor beleid veroorsaak en groei-vriendelike hervormings ondermyn of vertraag.
Meer oor: Reserwebank | Raymond Parsons | Ace Magashule | Cyril Ramaphosa | Monetêre Beleid | Ekonomie | Staatsrede 2019